RAPPORT TAL-KUMMISSJONI LILL-PARLAMENT EWROPEW U LILL-KUNSILL Rapport Annwali fuq il-Politika tal-Għajnuna Umanitarja u l-Protezzjoni Ċivili tal-Unjoni Ewropea u l-Implimentazzjoni tagħhom fl-2012 /* COM/2013/0658 final */





1. Introduzzjoni Meta jinqala' diżastru, ikun hemm bżonn ta' għajnuna malajr. Assistenza f'waqtha mill-komunità internazzjonali tista' tagħmel id-differenza bejn ħajja u mewt. L-Unjoni Ewropea (UE) u l-Istati Membri tagħha kollettivament jipprovdu aktar minn nofs il-fondi meħtieġa għall-għajnuna ta' emerġenza għall-vittmi ta' diżastri magħmulin mill-bniedem u naturali[1] madwar id-dinja u jippromwovu b'mod attiv ir-rispett lejn il-liġi umanitarja internazzjonali. Dan ir-Rapport Annwali jiddefinixxi l-kisbiet politiċi ewlenin u l-attivitajiet tal-Kummissjoni Ewropea fil-qasam tal-għajnuna umanitarja, imwettqa prinċiparjament mid-Direttorat Ġenerali għall-Għajnuna Umanitarja u Protezzjoni Ċivili (ECHO) matul l-2012. Filwaqt li ma jiddeskrivix fid-dettall ix-xogħol u l-azzjonijiet kollha mwettqa, jippreżenta l-attivitajiet primarji u l-iżviluppi ta' interess ġenerali. Mill-2010 l-mandat tal-ECHO inkluda kemm l-assistenza umanitarja u kemm il-protezzjoni ċivili. Permezz ta' dawn iż-zewġ mekkaniżmi ewlenin l-Unjoni Ewropea tista' tiżgura l-għoti ta' assistenza ta' sokkors lil nies li jiffaċċjaw il-konsegwenzi immedjati ta' diżastri. L-għajnuna umanitarja tal-UE tipprovdi assistenza ta' sokkors lil persuni fi bżonn barra mill-UE. Ħafna drabi din tkun is-salvazzjoni għal dawk li jkunu qed jiffaċċjaw konsegwenzi immedjati ta' diżastri. Il-mandat tal-UE taħt ir-Regolament dwar l-Għajnuna Umanitarja[2] huwa li tiġi salvata u ppreservata l-ħajja. L-irwol tiegħu huwa wkoll li titnaqqas is-sofferenza u tiġi salvagwardjata l-integrità u d-dinjità ta' individwi billi tiġi pprovduta għajnuna u protezzjoni fi żminijiet ta' kriżijiet umanitarji. Il-Kummissjoni tiffaċilita wkoll il-koordinazzjoni ma' u fost l-Istati Membri tal-UE dwar azzjoni u politika umanitarja. Il-prijorità ġenerali hija li tassigura li l-għajnuna tiġi ġestita bl-aktar mod effiċjenti possibbli, b'hekk tiggarantixxi li l-assistenza li l-UE twassal lil nies fil-bżonn ikollha l-effett massimu u tirrispetta l-prinċipji tal-liġi internazzjonali. L-UE żżomm f'kull ħin il-prinċipji umanitarji tal-imparzjalità, in-newtralità, l-umanità u l-indipendenza. L-għodda l-oħra prinċipali tal-UE biex tipprovdi l-għajnuna hija l-protezzjoni ċivili. Il-Kummissjoni, permezz tal-ECHO, tistinka biex tinkoraġġixxi u tiffaċilita l-kooperazzjoni bejn it-32 stat parteċipanti fil-Mekkaniżmu tal-Protezzjoni Ċivili[3] sabiex tiġi mtejba l-prevenzjoni ta' u l-protezzjoni kontra d-diżastri naturali, teknoloġiċi jew magħmulin mill-bniedem, kemm ġewwa u kemm barra l-Ewropa. Permezz ta' dawn l-istrumenti, fl-2012 l-UE pprovdiet assistenza bbażata fuq bżonnijiet sostanzjali, b'total ta' fondi ta' EUR 1 344 miljun f'impenji[4], li jinkludu: · Azzjonijiet ta' għajnuna umanitarja jgħinu bejn wieħed u ieħor 122 miljun vittma[5] ta' diżastri naturali, ta' kriżijiet magħmula mill-bniedem jew li jieħdu fit-tul. L-għajnuna ġiet ipprovduta f'aktar minn 90 pajjiż mhux mill-UE. · 38 attivazzjoni tal-Mekkaniżmu tal-Protezzjoni Ċivili[6] fl-2012 (il-figura tinkludi rikjesti għall-assistenza, twissijiet minn qabel, u monitoraġġ). 2. Il-kuntest globali Is-sena 2012 kienet immarkata minn numru għoli ħafna ta' kriżijiet u diżastri umanitarji, u vulnerabbiltà kbira. Il-bżonnijiet issa qed jibdew jaqbżu r-riżorsi disponibbli. It-twassil tal-għajnuna umanitarja u tal-protezzjoni ċivili wkoll qed isir aktar kumpless. Minħabba l-frekwenza u l-intensità tad-diżastri naturali b'konsegwenzi kbar, il-kriżijiet umanitarji qed jiġru b'inqas preavviż. Matul l-2012, statistiċi ppubblikati miċ-Ċentru għar-Riċerka dwar l-Epidemjoloġija tad-Diżastri (CRED)[7] u l-uffiċċju għat-Tnaqqis tar-Riskju ta' Diżastru tan-NU (UNISDR)[8] juru li kien hemm 310 diżastri naturali ta' daqs varjabbli. Dawn id-diżastri qatlu kważi 10 000 persuna u affettwaw 106 miljun persuna madwar id-dinja kollha. Fuq livell globali, l-Asja kienet il-kontinent l-aktar affettwat minn diżastri naturali. Dan kien rifless f'termini kemm tan-numru ta' diżastri (42 % tad-diżastri dinjija) u kemm tan-numru ta' vittmi (64 %). L-impatt tad-diżastri fuq ekonomiji inqas żviluppati huwa partikolarment sinifikanti: pereżempju, il-ħsara kkawżata mit-tifun Bopha fil-Filippini, u l-għarar fil-Pakistan. L-Afrika kienet severament affettwata kemm min-nuqqas ta' xita u kemm mill-għargħar. Il-konsegwenzi tad-diżastri kbar huma devastanti u varjati: telf ta’ ħajjiet, u djar, l-uċuħ u għelejjel u l-għajxien tan-nies jintilfu. Mappa ta' Riskju ta' Diżastru Globali Kunflitti interni armati jibqgħu l-kawża prinċipali tad-diżastri umanitarji magħmula mill-bniedem, bil-popolazzjonijiet ċivili jkunu aktar esposti għall-vjolenza u s-sofferenza. Kunflitti ta' dan it-tip huma ħafna drabi mmarkati bin-nuqqas ta' rispett ta' dawk li jikkommettuhom lejn il-liġi umanitarja internazzjonali (IHL) u l-prinċipji tagħha. Bħala riżultat, kien hemm tnaqqis tal-"ispazju umanitarju", jiġifieri ż-żoni fejn l-għajnuna umanitarja tista' tiġi pprovduta newtralment u imparzjalment mingħajr impediment. F'dan il-kuntest, l-aċċess umanitarju lin-nies fil-bżonn u s-sigurtà u l-protezzjoni tal-popolazzjonijiet ċivili u tal-ħaddiema umanitarji saru iktar u iktar problematiċi. Is-sitwazzjoni globali u l-ambjent tax-xogħol iddeterjoraw f'dawn ir-rispetti kollha, partikolarment fis-Sirja, in-Niġerja, il-Mali u r-Repubblika Ċentru-Afrikana (CAR). F'pajjiżi oħrajn, ma ġie osservat l-ebda titjib fis-sigurtà mis-sena l-oħra 'l hawn, b'mod partikolari fis-Somalja, ir-Repubblika Demokratika tal-Kongo (RDK) u l-Afganistan. Għalkemm ftit biss ġew imsemmija b'isimhom, l-impatt ta' dawn id-diżastri wessa' bi kbir il-kapaċità ta' rispons tal-komunità umanitarja internazzjonali. Fl-2012, in-Nazzjonijiet Uniti varaw appell ta' finanzjament konsolidat għal USD 8.9 biljun u rċevew fondi bl-ammont ta' USD 5.6 miljun għall-bżonnijiet umanitarji f'21 pajjiż. Hemm distakk dejjem jikber bejn il-bżonnijiet umanitarji globali li qegħdin jogħlew, minn naħa waħda, u r-riżorsi finanzjarji disponibbli li dejjem isiru aktar skarsi biex jirrispondu għal dawn il-bżonnijiet, min-naħa l-oħra. Dan huwa l-każ speċjalment fid-dawl tal-kriżi ekonomika u finanzjarja li laqtet ħafna pajjiżi donaturi tal-punent. Il-vulnerabilità kronika preżenti f'ħafna partijiet tad-dinja hija komposta mill-kriżi ekonomika globali. Dan ifisser ukoll li donaturi għandhom iżidu l-isforzi tagħhom biex jirreaġixxu għad-diżastri b’mod iktar effiċjenti, billi jagħmlu użu aħjar mir-riżorsi limitati tagħhom. Għall-Kummissjoni, dan ifisser l-identifikazzjoni ta' gwadanji ta' effiċjenza meta tkun qed taħdem mal-imsieħba tagħha. B'dan il-mod l-ECHO nediet "il-proċess ta' reviżjoni" - inizjattiva interna, immirata lejn il-bdil tal-proċessi ta' negozju u sistemi ta' appoġġ biex jintlaħqu kemm gwadanji fl-effiċjenza kif ukoll kwalità/effettività aktar għoljin. L-għan għandu jkun li jkunu kapaċi jkampaw aħjar bid-diżastri, biex b'hekk jitnaqqas l-impatt devastanti fuq il-popolazzjonijiet affettwati u l-għajxien tagħhom. L-UE, - bħala parti mis-sistema umanitarja internazzjonali totali - għandha rwol ewlieni fl-inkoraġġiment ta’ pajjiżi u reġjuni oħra biex iżidu s-sehem tagħhom fit-tħejjija u r-rispons umanitarju, bil-ħsieb li timmobilizza r-riżorsi dejjem jikbru tal-ekonomiji emerġenti għal azzjoni umanitarja u r-rispons għad-diżastri b'mod aktar effettiv. Fl-istess waqt, aktar sinerġiji bejn l-għajnuna umanitarja u l-protezzjoni ċivili qed jiġu żviluppati. Il-preparazzjonijiet komplew fl-2012 għall-ftuħ fl-2013 taċ-Ċentru għal Rispons ta' Emerġenza (ERC) bl-għan li titkabbar il-kapaċità taċ-ċentru tal-protezzjoni ċivili tal-Kummissjoni u ta' koordinazzjoni aħjar bejn il-protezzjoni ċivili u r-rispons tal-għajnuna umanitarja għad-diżastri. L-importanza li jinbnew l-istat ta' preparazzjoni u l-elastiċità ta' komunitajiet vulnerabbli hija murija mill-impatt dejjiemi fuq il-ħajja u l-għajxien fis-segwitu ta' kriżijiet kbar, bħat-terremot tal-2010 fil-Ħaiti u n-nixfa rikorrenti fil-Qarn tal-Afrika u s-Saħel. Dawn id-diżastri juru kemm huwa kruċjali li jiġu indirizzati kif suppost ir-riabilitazzjoni fit-tul u l-bżonnijiet ta' żvilupp fl-istadji bikrin ferm ta' rispons umanitarju. Huwa biss jekk l-umanitarji u l-atturi tal-iżvilupp jaħdmu flimkien id f'id li se jkun hemm ċans li jitnaqqas l-impatt devastanti ta’ diżastri rikorrenti u jittejbu ġenwinament il-prospetti għall-iżvilupp sostenibbli. Din hi r-raġuni għalfejn il-Kummissjoni qed tiżviluppa pjan ta' azzjoni u linji gwida dwar l-elastiċità u l-Kollegament bejn l-Għajnuna, r-Riabilitazzjoni u l-Iżvilupp (LRRD). Il-Kummissjoni qed taħdem attivament lejn it-titjib tal-LRRD u l-iżvilupp ta' kooperazzjoni aktar qawwija ma' servizzi oħrajn tal-Kummissjoni u donaturi oħrajn. Din is-sena rat ukoll l-organizzazzjonijiet umanitarji jaffaċċjaw problemi li dejjem qed jiżdiedu ta’ kisba tal-aċċess għan-nies li jeħtieġu l-għajnuna. Il-gvernijiet u l-milizzja jew gruppi armati ħafna drabi jċekknu l-ispazju umanitarju u xi drabi jinjoraw il-protezzjoni l-aktar bażika garantita taħt l-IHL. Ir-restrizzjonijiet tal-aċċess iffaċċjati mill-organizzazzjonijiet umanitarji kienu l-iktar prevalenti fiż-żoni ta' kunflitt u/jew fejn kien hemm assenza mmarkata tal-istat tad-dritt minħabba ostakoli politiċi (eż. is-Sirja, il-Mali, is-Somalja jew is-Sudan/is-Sudan t'Isfel). F'ħafna żoni ta' kunflitt (eż. fir-RDK, is-Somalja, is-Sudan) ħaddiema umanitarji kienu xhieda ta' metodi tal-gwerra partikolarment brutali Dawn kienu jinkludu attakki fuq nies ċivili u l-użu ta' vjolenza sesswali bħala arma tal-gwerra. L-inċidenza ta' attakki fuq ħaddiema għall-għajnuna umanitarja, inklużi ħtif, espulsjonijiet u qtil, kienet qed tiżdied fl-2012. Id-donaturi kellhom jamministraw u jtaffu r-riskji għas-sigurtà tal-istaff umanitarju, u l-fondi u lill-infrastuttura li jipprovdu. Xi gvernijiet kienu qed jesproprjaw jew "jissellfu" fondi u proprjetà ffinanzjati mid-donaturi, u keċċew xi organizzazzjonijiet ta' għajnuna umanitarja ladarba dawn ikunu itteħdulhom l-assi kollha. Din hija tendenza inkwetanti. 2.1. Interventi ta’ għajnuna umanitarja Diżastri naturali komplew jikkawżaw tbatija umana u ħsara serja madwar id-dinja kollha fl-2012. Fl-ittrattar ta’ dan it-tip ta’ diżastru, il-Kummissjoni adottat strateġija fuq żewġ binarji: · Rispons mgħaġġel, billi tiġi pprovduta għajnuna umanitarja u billi tiġi ffaċilitata u kkoordinata l-assistenza għall-protezzjoni ċivili. L-aħħar waħda hija pprovduta fuq bażi volontarja mill-Istati Membri tal-UE lil pajjiżi oħrajn (ġewwa jew barra mill-UE) li jkunu qed jipparteċipaw fil-Mekkaniżmu tal-Protezzjoni Ċivili; · Tħejjija għad-diżastri, billi jiġu identifikati dawk iż-żoni ġeografiċi u popolazzjonijiet l-iktar vulnerabbli għad-diżastri naturali u li għalihom huma stabbiliti programmi speċifiċi dwar it-tħejjija għad-diżastri. Fl-2012, l-UE kompliet is-sostenn tagħha lejn programmi tad-DIPECHO[9] fin-Nofsinhar tal-Afrika, fil-Kawkażju, fiċ-Ċentru tal-Asja, fix-Xlokk tal-Asja u fl-Amerika Ċentrali. Matul is-sena, l-UE pprovdiet assistenza umanitarja biex ikunu ffaċċati l-konsegwenzi tad-diżastri li ġejjin: · terremoti fil-Kosta Rika, il-Gwatemala u l-Filippini; · nixfiet fl-Afrika tal-Punent (Burkina Faso, il-Mawritanja, il-Mali, in-Niġer, iċ-Ċad), fil-Qarn tal-Afrika (Ġibuti, l-Etjopja, il-Kenja, is-Somalja) u fl-Afganistan; · għargħar fil-Pakistan, il-Bangladesh, l-Indja, is-Sri Lanka, il-Filippini, il-Mjanmar, il-Fiġi, il-Peru, l-Ekwador, il-Paragwaj, il-Bolivja, il-Kosta Rika, il-Panama, in-Niġerja, in-Niġer, is-Senegal, il-Benin, il-Gambja, u n-Nofsinhar tal-Afrika; · ċikluni/uragani/maltempati tropikali fl-Indja, ix-Xlokk tal-Asja (il-Kambodja, il-Laos, il-Filippini, it-Tajlandja, il-Vjetnam), il-Karibew (Ħaiti, Kuba, ir-Repubblika Dominikana) u l-Oċean Indjan (il-Madagaskar, il-Możambik); · epidemiji, prinċipalment fil-Punent tal-Afrika, ir-RDK, is-Sudan, is-Sudan t'Isfel, il-Côte d’Ivoire, Ħaiti, El Salvador, il-Laos u l-Pakistan. F'termini ta' 'kriżijiet magħmula mill-bniedem', il-kunflitt fit-tul u l-gwerra ċivili fis-Sirja, b'esodu kbir ta' refuġjati Sirjani lejn il-pajjiżi ġirien, inkluż it-Turkija, il-Ġordan, u l-Libanu, kellhom bżonn b'mod ċar rispons umanitarju ferm sinifkanti mill-UE. Sal-aħħar tal-2012, il-fondi umanitarji tal-UE għas-Sirja ammontaw għal EUR 149.3 miljun, li pprovdew assistenza li salvat il-ħajjiet kemm ġewwa s-Sirja u kemm lil dawk li kienu mġiegħla jaħarbu l-vjolenza fil-pajjiż. Din l-assistenza umanitarja kopriet: · Fis-Sirja - għall-persuni Sirjani spustati internament (IDPs) u komunitajiet ospitanti: inter alia, għajnuna medika ta' emerġenza, protezzjoni, ikel u prodotti nutrittivi, ilma, servizzi sanitarji, kenn, preparazzjoni għax-xitwa u appoġġ psikosoċjali. Kopriet ukoll il-bżonnijiet tal-aktar refuġjati vulnerabbli tal-Palestina. · Barra mis-Sirja - għal nies li ħarbu minn darhom biex ifittxu l-protezzjoni fil-pajjiżi ġirien tagħhom u komunitajiet ospitanti: inter alia, kenn, preparazzjoni għax-xitwa, ikel, ilma u servizzi sanitarji, riabilitazzjoni medika ta' emerġenza sabiex jiġu pprevenuti aktar diżabbiltajiet fost il-midruba, u assistenza legali. Ħafna laqgħat ta' koordinazzjoni kienu miżmuma bejn is-servizzi differenti tal-Kummissjoni[10] sabiex tiġi evitata r-ripetizzjoni tal-isforz u l-fondi doppji, u sabiex jiġi aċċertat li l-attivitajiet kienu jikkumplimentaw lil xulxin. Eżempju ieħor ta' kriżi magħmula mill-bniedem huwa l-każ tal-Kolombja. Għalkemm għaddejja minn proċess ta' paċi kruċjali, il-konsegwenzi umanitarji għadhom preżenti: il-kontravvenzjoni tad-drittijiet tal-bniedem, l-impunità, l-ispostament u l-massakru tan-nies ċivili, u ċ-ċittadini "maqbudin" fil-kunflitt. Il-Kolombja għandha t-tieni l-ogħla rata tal-IDP wara s-Sirja, b'figura totali li tiżdied kull sena, ta' bejn 200 000 u 300 000. It-total akkumulat ta' persuni spustati huwa ta' 5 miljuni skont l-NGOs, u 3.5 miljuni skont il-Gvern Kolombjan. L-UE ħarġet sejħa wkoll għal fondi addizzjonali minn donaturi oħrajn, u fittxet li tiżgura li assistenza addizzjonali tkun qed tindirizza l-bżonnijiet ta' popolazzjonijiet spustati madwar is-Sirja u mhux biss fil-punti kritiċi. L-UE ħeġġet ukoll biex jiżdied in-numru ta' organizzazzjonijiet umanitarji awtorizzati biex jipprovdu assistenza ġewwa s-Sirja biex ikampaw mal-bżonnijiet dejjem jiżdiedu, li jirrikjedu li n-nies ċivili (inklużi l-ħaddiema umanitarji u persunal mediku) u l-faċilitajiet ikunu protetti kif xieraq, u li jingħata aċċess ħieles lil żoni ta' kunflitt madwar il-pajjiż. Il-kriżi ta' wara l-elezzjoni fil-Côte d’Ivoire kompliet, taffettwa l-pajjiżi ġirien partikolarment il-Liberja u l-Gana, minħabba l-preżenza kontinwa tar-refuġjati. Fil-Mali, il-gwerra, flimkien mal-kriżi tal-ikel u tan-nutrizzjoni, żiedet il-vulnerabbiltà tal-popolazzjoni. Fiż-żewġ pajjiżi, l-ECHO tagħti appoġġ attiv lir-refuġjati, billi ġġib lura l-aċċess għall-kura tas-saħħa għan-normal, tiffoka fuq in-nutrizzjoni u l-assistenza tal-ikel u tipprovdi l-assistenza tal-protezzjoni. Fl-Indja, il-vjolenza interkomunali faqqgħet f'Assam, biex b'hekk irriżultat fl-ispostament ta' mijiet ta' eluf ta' nies, u l-vjolenza interkomunali ġrat ukoll fl-Istat ta' Rakhine. L-UE pprovdiet servizzi bażiċi bħall-ilma tajjeb għax-xorb, is-servizzi sanitarji, il-kenn, l-oġġetti mhux tal-ikel (NFIs), il-protezzjoni, in-nutrizzjoni u l-kura medika. 126 000 persuna ġew spustati fil-Mjanmar u l-pajjiż ra ħafna aġenziji tal-għajnuna jissospendu l-operat tagħhom u jevakwaw il-persunal minħabba sentiment qawwi kontra n-NU/NGO. F'ċerti ċirkustanzi dan irriżulta fl-arrest ta' persunal umanitarju. Fl-Istat ta' Kachin, il-kunflitt intern kompla b'impatt umanitarju sinifikanti fuq il-popolazzjoni ċivili (75 000 persuna spustati). L-IDPs irċevew assistenza tal-ikel, WASH, kenn/NFIs, saħħa u protezzjoni. Peress li l-aċċess kien serjament ristrett, viċin ta' 40 000 IDP ma setgħux jintlaħqu mill-aġenziji tal-għajnuna. Il-Kummissjoni rrispondiet għal xi emerġenzi fit-tul u kumplessi, inkluż fil-każijiet li ġejjin: · Is-Sudan u s-Sudan t'Isfel: mis-separazzjoni tas-Sudan f'żewġ pajjiżi fl-Lulju 2011, kien hemm kunflitt kontinwu fl-Istati tal-fruntiera Sudaniżi ta' Kordofan tan-Nofsinhar u n-Nil il-Blu. Dan irriżulta f'173 000 refuġjat jaħrab lejn is-Sudan t'Isfel u 35 000 lejn l-Etjopja. Il-kundizzjonijiet fil-kampijiet tar-refuġjati ħdejn il-fruntieri kienu diffiċli ferm fl-2012. Sal-aħħar tas-sena kien għad hemm bżonn ta' assistenza sustanzjali mill-1.7 miljun IDP f'Darfur, is-Sudan. Tifqigħat perjodiċi tal-kunflitt interetniku fis-Sudan t'Isfel wasslu sabiex 183 000 persuna jkunu spustati minn darhom. Il-Kummissjoni għamlet intervent billi prinċiparjament ipprovdiet aċċess għall-ikel, ilma tajjeb, servizzi sanitarji, servizzi ta' nutrizzjoni u saħħa. Attivitajiet ta' prevenzjoni/tħejjija u kampanja ta' vaċċinazzjoni wkoll ġew implimentati. · Fil-Palestina l-popolazzjoni kompliet tesperjenza tbatija severa u diffikultà soċjali. Kriżi soċjoekonomika fit-tul, ikkaratterizzata minn restrizzjonijiet ħorox fuq il-moviment u l-issoktar tal-qerda tal-assi fiżiċi, wasslet għal żidiet kbar kontinwi fil-faqar u l-qgħad. Fix-Xatt tal-Punent, it-tkabbir ta' insedjament Iżraelit, il-vjolenza tal-insedjaturi kontra l-Palestinjani, id-demolizzjonijiet, l-iżgumbramenti, u l-kunfiskazzjonijiet tal-art u l-assi - li jwasslu għal trasferimenti furzati tal-popolazzjoni - żdiedu u komplew jaffettwaw il-ħajja ta' kuljum. Kontrolli stretti fuq id-dħul ta’ Palestinjani lejn l-Iżrael u Ġerusalemm tal-Lvant baqgħu fis-seħħ, u l-bdiewa kellhom diffikultà tiżdied biex jaċċessaw l-art tagħhom ħdejn l-ostakolu tas-sigurtà u l-abitazzjonijiet. Barra minn hekk, il-kunflitt ta' tmint ijiem f'Gaza f'Novembru żied faxx ieħor mal-vulnerabbiltà tal-popolazzjoni ta' Gaza. Il-Kummissjoni għada qed tipprovdi assistenza diretta fl-ilma u s-servizzi sanitarji, l-assistenza tal-ikel u s-setturi tas-saħħa. Qiegħda wkoll tkompli ċ-ċaqliq strateġiku tagħha minn programm umanitarju klassiku għal enfasi dejjem tiżdied fuq il-protezzjoni u l-appoġġ. · Fir-Repubblika Demokratika tal-Kongo, b'2.5 miljun persuni spustati minn popolazzjoni totali ta' madwar 60 miljun, is-sitwazzjoni umanitarja baqgħet prekarja. Dan hu partikolarment minnu fil-lvant tal-pajjiż, fejn diversi gruppi armati u l-armata Kongoliża kienu qed jissieltu biex jikkontrollaw it-territorju u r-riżorsi għanja tar-reġjun. It-tqassim mill-ġdid tal-battaljuni tal-armata Kongoliża lejn il-Kivu tat-Tramuntana biex jiġġieldu r-ribelli tal-M23 wassal għal vojt fis-sigurtà fil-Kivu tat-Tramuntana u tan-Nofsinhar. Bħala riżultat ta' dan in-nuqqas ta' sigurtà għexieren ta' eluf ta' nies Kongoliżi fittxew rifuġju fl-Uganda, ir-Rwanda u l-Burundi fl-2012. Il-Kummissjoni kompliet tipprovdi assistenza diretta lill-IDPs u lir-refuġjati filwaqt li tappoġġja wkoll tħejjija aħjar u aċċess aħjar lejn gruppi vulnerabbli. · Fir-Repubblika Ċentru-Afrikana, splodiet kriżi fl-aħħar tas-sena meta l-koalizzjoni ribelli tas-Seleka bdiet miexja lejn Bangwi, il-kapitali, filwaqt li ltaqgħet ma' ftit reżistenza matul it-triq u ħadet kontroll ta' belt wara belt. Għexieren ta' eluf ta' nies kellhom jaħarbu minn darhom. Ħaddiema umanitarji kellhom jiġu evakwati, u xi bażijiet umanitarji ġew sakkeġġati quddiem tregwa diffiċli u negozzjazzjonijiet wasslu għal ritorn għal xi ħaga qrib in-normalità. Din hija kriżi minsija, fejn l-UE kienet waħda mill-ftit donaturi umanitarji preżenti. Il-Kummissjoni pprovdiet appoġġ f'bosta setturi inklużi il-protezzjoni u l-aċċess għall-kura tas-saħħa, kif ukoll il-provvista ta' oġġetti domestiċi bażiċi, ilma tajjeb għax-xorb nadif, servizzi sanitarji, nutrizzjoni u assistenza tal-ikel. Ġeneralment, ir-rispons komprensiv tal-UE għall-kriżijiet baqa' mmexxi minn bżonnijiet, varjati u multisettorjali. Kien jinkludi komponenti bħas-saħħa (inklużi l-appoġġ psikoloġiku, l-iffinanzjar tal-kliniċi), il-protezzjoni (inklużi attivitajiet li jindirizzaw vjolenza sesswali), l-ikel u oġġetti mhux tal-ikel, il-kenn, l-ilma/is-servizzi sanitarji, ir-rikostruzzjoni u r-riabilitazzjoni. It-tabella hawn taħt turi d-distribuzzjoni tal-għajnuna għall-kull settur ta' intervent fl-2012:[11] 2.2. Operazzjonijiet ta’ protezzjoni ċivili Il-mekkaniżmu tal-protezzjoni ċivili kien attivat 38 darba matul is-sena. 31 minn dawn il-każijiet kienu jirrelataw ma' diżastri naturali (maltempati tal-borra, temp kiesaħ sever, għargħar, terremoti, tsunami, valangi, maltempati, nirien fil-foresti), u sebgħa kienu jirrelataw ma' diżastri magħmula mill-bniedem (splużjonijiet, l-istabbiliment ta' kampijiet għar-refuġjati, tniġġis tal-baħar). 16-il attivazzjoni kienu jikkonċernaw pajjiżi li joperaw ġewwa l-Mekkaniżmu tal-Protezzjoni Ċivili tal-UE (EUCPM) u 22 kienu jikkonċernaw pajjiżi xi mkien ieħor. Fir-rigward ta' diżastri naturali, il-Mekkaniżmu kien attivat fir-rispett tan-nirien tal-foresti fi Spanja, il-Portugall, il-Greċja, l-Italja, is-Slovenja, il-Kroazja, il-Bulgarija, ir-Rumanija, u pajjiżi fil-Punent tal-Balkani; għargħar fil-Bulgarija, il-Gżejjer Komoros, iċ-Ċad u n-Niġerja; u kundizzjonijiet ta' temp sever fl-Ewropa Ċentrali u tal-Lvant. L-EUCPM irrispondiet ukoll għal ċikluni tropikali fi Franza (il-Kaledonja l-Ġdida), l-Istati Uniti, il-Filippini, il-Fiġi u Ħaiti, u terremoti fl-Italja, il-Messiku, il-Gwatemala u l-Indoneżja. Pajjiżi parteċipanti fl-EUCPM offrew assistenza lit-Turkija u l-Ġordan biex jagħtu appoġġ lill-isforzi tal-gvernijiet nazzjonali fil-bini ta' kampijiet tar-refuġjati wara l-kriżi tas-Sirja. Il-kumplimentarità bejn l-assistenza umanitarja u dik tal-protezzjoni ċivili kienet żgurata billi, pereżempju, żdied l-appoġġ tal-NFI għar-refuġjati fil-kamp ta' Zaatari fil-Ġordan. Il-mekkaniżmu kien attivat ukoll għall-isplużjonjiet fil-Bulgarija u r-Repubblika tal-Kongo, u għat-tniġġis tal-baħar fl-Italja. Iċ-Ċentru ta' Monitoraġġ u Informazzjoni (MIC) tal-ECHO jissorvelja dawn id-diżastri kollha. Huwa jaħdem ukoll bħala ċentru ta' informazzjoni u punt ta' dħul għar-rikjesti għal assistenza, u jikkoordina l-assistenza pprovduta mill-pajjiżi parteċipanti fl-EUCPM. Il-preparazzjonijiet komplew fl-2012 biex jiġi aġġornat il-MIC u jiġi trasformat fiċ-Ċentru ta' Reazzjoni għall-Emerġenza (ERC) il-ġdid, b'aktar kapaċità biex jikkoordina r-rispons tal-protezzjoni ċivili għad-diżastri kif ukoll biex iservi bħala pjattaforma ta' koordinazzjoni għar-rispons għad-diżastri għall-protezzjoni ċivili u l-għajnuna umanitarja ġewwa l-ECHO. L-ERC se jkollu, mill-2013, rwol importanti fil-promozzjoni ta' għarfien ta' sitwazzjonijiet li jirrikjedu rispons għad-diżastri ġewwa l-Kummissjoni, istituzzjonijiet oħra u Stati Membri, billi għandu l-kapaċità li jaħdem ma' diversi emerġenzi simultanji f'żoni ta' ħin differenti, billi jiġbor u janalizza informazzjoni dwar diżastri li jkunu qed jiġru dak il-ħin, jagħmel monitoraġġ ta' perikli, jipprepara pjanijiet għall-iskjerament ta' esperti, timijiet u tagħmir, u billi jaħdem mal-Istati Membri biex jippjanaw l-assi disponibbli u jikkoordina l-isforzi tar-rispons għad-diżastri tal-UE billi jqabbel offerti ta' assistenza mal-bżonnijiet tal-pajjiż milqut mid-diżastru. Bħala parti mill-politika tal-protezzjoni ċivili, u b'kollaborazzjoni mal-Istati Membri, il-Kummissjoni tappoġġja wkoll it-tħejjija għad-diżastri u attivitajiet ta' prevenzjoni ġewwa l-UE. Dan ikopri inter alia t-taħriġ tal-persunal tal-protezzjoni ċivili u l-eżerċizzji ta' simulazzjoni fuq skala kbira, l-iskambju tal-esperti, u proġetti ta' kooperazzjoni dwar il-prevenzjoni u t-tħejjija, li jinvolvu atturi minn żewġ Stati Membri jew aktar. Fl-2012, b'appoġġ tal-operat fil-kamp, il-Kummissjoni pprovdiet lill-Istati Membri tal-UE u lill-utenti assoċjati ma' xbihat bis-satellita li jużaw is-servizz GIO-EMS (Servizz ta' Ġestjoni ta' Emerġenza-Operazzjonijiet Inizjali tal-GMES). Dan sar operattiv mill-1 ta' April 2012, billi kien hemm il-MIC fl-ECHO bħala l-uniku punt ta' dħul għall-attivazzjoni. Sal-aħħar tal-2012, is-servizz kien attivat 23 darba u aktar minn 170 mappa tas-satellita ġew prodotti għal tipi varji ta' dizastri jew kriżijiet. 2.3. Rizorsi umani u finanzjarji Il-baġit inizjali tal-UE ta' EUR 874 miljun għall-għajnuna umanitarja kien miżjud uħud ta' drabi biex jingħata rispons għall-kriżijiet il-ġodda u d-diżastri naturali li ġraw matul is-sena. Eżempji ta' dawn jinkludu t-tifqigħa tal-kunflitt fis-Sirja, il-kunflitti fil-Mali, in-nixfa profonda fis-Saħel, iż-żieda fil-kunflitt u l-fluss tar-refuġjati fis-Sudan u s-Sudan t'Isfel, iż-żieda fil-kunflitt fil-lvant tal-RDK, it-tifqigħa tal-vjolenza interkommunali fil-Mjanmar, u l-uragan Sandy. Flus żejda kienu miksuba prinċipalment billi jiġu trasferiti fondi mir-Riserva għal Għajnuna f'Emerġenza u xi trasferimenti addizzjonali mill-għaxar Fond Ewropew għall-Iżvilupp, li parti minnu huwa riservat għall-għajnuna umanitarja fil-pajjiżi Afrikani, Karibewċi u Paċifiċi. Ġie supplimentat ukoll minn kontribuzzjonijiet tal-EFTA u minn trasferimenti minn linji ta' baġits oħra taħt ir-raba' Intestatura tal-baġit tal-UE għall-għajnuna esterna, li jammontaw għal baġit finali tal-2012 ta' EUR 1 344 miljun f'approprjazzjonijiet għal impenji[12], li jirrappreżenta baġit annwali rekord għall-għajnuna umanitarja u l-protezzjoni ċivili tal-UE. Dawn il-fondi kienu pprovduti mir-reġjuni li ġejjin (ċifri mqarrba, f'miljuni ta' EUR ta' approprjazzjonijiet għal impenji):[13] Reġjun/pajjiż || || Ammont || || % || || || || L-Afrika || || 681 || || 51 % || || || || Is-Sudan u ċ-Ċad || || 207 || || || || || || L-Afrika Ċentrali || || 92 || || || || || || Il-Qarn tal-Afrika || || 162 || || || || || || L-Afrika tan-Nofsinhar u l-Oċean Indjan || || 32 || || || || || || L-Afrika tal-Punent || || 188 || || || || || || Il-Lvant Nofsani, il-Mediterran || || 265 || || 20 % || || || || Il-Lvant Nofsani || || 255 || || || || || || il-Mediterran || || 10 || || || || || || L-Asja/il-Paċifiku || || 198 || || 15 % || || || || L-Asja Ċentrali u tal-Lbiċ || || 110 || || || || || || L-Asja Ċentrali tan-Nofsinhar || || 32 || || || || || || L-Asja tax-Xlokk u l-Paċifiku || || 56 || || || || || || L-Amerika Latina, il-Karibew: || || 68 || || 5 % || || || || L-Amerika Latina || || 30 || || || || || || Il-Karibew || || 38 || || || || || || Diżastri dinjija || || 19 || || 1 % || || || || Il-Protezzjoni ċivili || || 27 || || 2 % || || || || Ġewwa l-Unjoni Ewropea || || 21 || || || || || || Barra l-Unjoni Ewropea || || 6 || || || || || || Assistenza dinjija u appoġġ || || 86 || || 6 % || || || || IT-TOTAL || || 1 344 || || 100 % Il-maġġoranza tal-fondi tal-UE fl-2012 kienu, bħas-snin preċedenti, allokati għall-Afrika (51 %). Assistenza sustanzjali kienet ukoll provduta fil-Lvant Nofsani (is-Sirja u l-pajjiżi ġirien), għall-kriżi ta' Mjanmar/il-Burma, u għad-diżastri naturali fix-Xlokk tal-Asja u l-Karibew. Fl-2012 il-Kummissjoni kellha 302 membri tal-persunal jaħdmu ġewwa l-kwartieri ġenerali tagħha tal-ECHO fi Brussell. Sabiex tkun fil-pożizzjoni li tirrispondi għal dizastri fil-pajjiżi mhux fl-UE, il-Kummissjoni żammet in-netwerk uniku tagħha ta' esperti fil-qasam tal-ECHO li jinsabu madwar id-dinja, impjegat 145 espert fil-qasam u 293 persunal lokali, biex b'hekk għamlet total ta' 438 persuna taħdem fl-uffiċċji lokali tal-Kummissjoni tal-ECHO mill-31 ta' Diċembru 2012. Dawn kienu jinstabu fi 38 pajjiż. Immedjatament wara diżastru, l-esperti umanitarji jiġu stazzjonati fuq il-post biex jagħmlu valutazzjoni tal-ħtiġijiet, u jkunu wkoll responsabbli biex jimmonitorjaw l-implimentazzjoni ta’ proġetti umanitarji ffinanzjati mill-UE. Il-Kummissjoni ma timplimentax programmi ta' assistenza hi nnifisha.[14] Bħala donatur ta' għajnuna umanitarja, hi tilħaq il-missjoni tagħha billi tiffinanzja azzjonijiet umanitarji tal-UE permezz ta' organizzjazzjonijiet imsieħba li ffirmaw il-Ftehim Qafas ta' Sħubija (FPA) tal-ECHO. L-imsieħba tal-Kummissjoni jinkludu spettru wiesa' ta' korpi professjonali - NGOs Ewropej u organizzazzjonijiet internazzjonali bħall-Organizzazzjoni tas-Salib l-Aħmar u varji aġenziji tan-Nazzjonijiet Uniti li l-Kummissjoni ffirmat Ftehim Qafas Finanzjarju u Amministrattiv (FAFA) magħhom. L-aġenziji speċjalizzati tal-Istati Membri huma wkoll ikkunsidrati bħala msieħba. Din il-firxa wiesgħa ta' msieħba li jimplimentaw, tippermetti lill-UE tkopri lista li dejjem qed tikber ta' ħtiġijiet f'partijiet differenti fid-dinja, ħafna drabi f'sitwazzjonijiet li qed ikunu dejjem aktar kumplessi. L-għotjiet u l-kontribuzzjonijiet ġestiti mill-Kummissjoni jsiru bl-għażla tal-aħjar proposti rċevuti. L-analiżi tal-2012 tal-Ftehimiet Umanitarji ffirmati kienet: 47 % tal-azzjonijiet magħmula minn NGOs (118-il imsieħeb), 44 % minn aġenziji tan-NU (15-il imsieħeb) u 9 % minn organizzazzjonijiet internazzjonali (3 imsieħba). Mill-perspettiva tas-sigurtà, il-Kummissjoni ħadet aktar passi biex issaħħaħ is-sistema tal-ġestjoni tas-sigurtà tagħha stess. Dan kien milħuq kemm fil-kwartieri ġenerali u kemm fil-qasam permezz ta' koordinazzjoni mtejba u kollaborazzjoni mal-imsieħba umanitarji, billi ġew sorveljati u viżitati proġetti, u billi saru kontrolli ex-ante, awditjar u evalwazzjonijiet. 3. Politika ta' għajnuna umanitarja u ta' protezzjoni ċivili Fuq livell ta' politika, il-Kummissjoni investiet ħin u sforzi f'diversi inizjattivi ta' importanza strateġika: · Il-Kummissjoni kompliet in-negozjati mal-Kunsill u l-Parlament Ewropew fuq il-leġiżlazzjoni tal-Mekkaniżmu tal-Protezzjoni Ċivili tal-UE il-ġdid,[15] biex timmira li tappoġġja, tikkoordina u tipproteġi l-azzjonijiet tal-Istati Membri fil-qasam tal-protezzjoni ċivili sabiex titjieb l-effettività tas-sistemi għall-prevenzjoni, it-tħejjija u r-reazzjoni għad-diżastri magħmula mill-bniedem. F'dan ir-rigward, il-Kummissjoni pprononiet serje ta' inizjattivi innovattivi, l-aktar importanti minn dawn kienu: o il-ħolqien ta' komunità volontarja ta' kapaċitajiet ta' rispons impenjati minn qabel (li jvarjaw minn timijet ta' tfittxija u salvataġġ għal sptarijiet fuq il-post u provvisti ta' għajnuna). Dawn ir-riżorsi jkunu disponibbli mill-Istati Membri kkonċernati fuq missjonijiet ta' protezzjoni ċivili tal-UE, u kriterji ta' kwalità u proċess ta' ċertifikazzjoni jkunu ġew żviluppati; o proċess ta' identifikazzjoni tan-nuqqasijiet bil-possibiltà li jiġu appoġġjati tipi speċifiċi ta' kapaċitajiet ta' rispons fuq livell ta' UE; o netwerk ta' taħriġ; o metodu ġdid biex jiġu appoġġjati l-Istati Membri fil-qasam tal-ġestjoni tar-riskju ta' diżastri. · Xogħol preparatorju dwar il-ħolqien ta' korpi volontarji.[16] Preparamenti biex tiġi varata l-inizjattiva leġiżlattiva tal-Volontiera tal-Għajnuna tal-UE avvanzaw b'mod sinifikattiv fl-2012 u l-proposta biex jiġi stabbilit il-programm kienet adottata f'Settembru. Il-proposta pprovduta għal appoġġ finanzjarju biex jiġu mħarrġa u skjerati l-volontiera biex jikkomplimentaw azzjonijiet ta' għajnuna umanitarja f'pajjiżi li mhumiex fl-UE, u biex tinbena kapacità għall-volontarjat f'pajjiżi li mhumiex fl-UE. Fl-istess ħin il-Kummissjoni kompliet ix-xogħol preparatorju li nbeda fl-2011 u l-2012. Appoġġ finanzjarju, li jiffoka fuq il-bini tal-elastiċità u l-kapaċità tal-protezzjoni ċivili, kien maqbul għal ħames proġetti pilota oħra li jinvolvu bejn wieħed u ieħor 150 volontier. Il-Kummissjoni kompliet tpoġġi enfasi fuq l-impenji li ħerġin mill-"Kunsens Ewropew dwar l-Għajnuna Umanitarja" u prioritajiet magħżulin ta' politika orizzontali. Is-sena 2012 rat progress kontinwu fl-implimentazzjoni tal-Kunsens Ewropew dwar l-Għajnuna Umanitarja. L-Istati Membri tal-UE u l-Kummissjoni żammew l-isforzi tagħhom biex iqiegħdu f'posthom l-elementi ewlenin tal-Pjan ta' Azzjoni tal-Kunsens billi użaw inizjattivi kemm interni u kemm esterni. Bħala azzjoni ta' segwitu għall-konklużjonijiet tal-Kunsill, il-Kummissjoni ppreparat l-ewwel Rapport Annwali dwar l-implimentazzjoni tal-Kunsens fis-sena preċedenti, li pprovda ħarsa ġenerali tal-azzjonijiet meħuda mill-UE, inkluż fuq metodu koordinat u konġunt tal-Istati Membri tal-UE u l-Kummissjoni. It-tkabbir fil-koerenza u l-koordinazzjoni bejn l-UE u l-Istati Membri tagħha bħala risposta għal diżastru jew kriżi fit-tul hija kwistjoni importanti biex tiġi mtejba l-effiċjenza tal-kontribuzzjoni tal-għajnuna ġenerali tal-UE. Mill-2009 l-koordinazzjoni mal-Istati Membri seħħet prinċipalment fil-Grupp ta' Ħidma tal-Kunsill dwar Għajnuna Umanitarja u Alimentari (COHAFA). Fuq livell strateġiku, il-COHAFA ħalla l-UE żżid il-koerenza u l-komplementarjetà tal-attivitajiet ta' għajnuna umanitarja tal-Istati Membri u tal-Kummissjoni: hemm skambju annwali fuq politiki/strateġiji, informazzjoni u analiżi prodotti mill-Kummissjoni huma użati minn Stati Membri, u attivitajiet individwali ta' donazzjoni tal-UE fi kriżijiet speċifiċi huma koordinati aħjar. Il-Kummissjoni żiedet ukoll l-isforzi tagħha biex issegwi u tikkontribwixxi għax-xogħol tal-kumitati tal-PE. Il-Parlament Ewropew kien infurmat rigward l-inizjattivi u l-prijoritajiet tal-politika, kif ukoll fuq ir-rispons tal-Kummissjoni għal kriżijiet speċifiċi. Il-bini tal-elastiċità ta' popolazzjoniet affettwati għal kriżijiet futuri baqa' jkun prijorità ewlenija matul is-sena. Komunikazzjoni tal-Kummissjoni fittxet li tkabbar l-isforz ta' bini ta' elastiċità fl-azzjoni esterna tal-UE. Il-lezzjonijiet mitgħallma mill-kriżi riċenti tal-Qarn tal-Afrika u l-kriżi tal-ikel ta' Saħel ipprovdew kontribut fil-qafas ta' politika. Il-Komunikazzjoni enfasizzat l-impenn tal-UE għal rabtiet aktar b'saħħithom bejn l-aspetti umanitarji u ta' żvilupp, sabiex jiġu indirizzati kemm is-sintomi u kemm il-kawżi sottostanti tal-kriżijiet. Il-preparazzjoni ta' pjan ta' azzjoni konġunt kienet imnedija biex tinbeda l-inizjattiva. Il-Kummissjoni nediet konsultazzjoni pubblika biex tiġbor l-opinjonijiet tal-partijiet interessati dwar l-isfidi, l-objettivi u l-alternattivi biex titkabbar aktar l-effettività u l-impatt tal-għajnuna umanitarja tal-UE. Hija qieset il-kuntest globali li qed jinbidel fil-bidu tas-seklu 21. Ir-riżultati tal-konsultazzjoni, intitolata "L-għajnuna umanitarja tal-Unjoni: Adatt għall-għan", se jidħlu fl-inizjattivi futuri tal-Kummissjoni fl-2013 u l-2014 biex ikomplu jżidu l-impatt tal-għajnuna umanitarja tal-UE. Matul is-sena, il-Kummissjoni żammet ukoll kuntatt regolari ma' organizzazzjonijiet internazzjonali rilevanti, b'mod partikolari n-NU u l-Moviment tas-Salib l-Aħmar, dwar żvilupp tal-politika u kwistjonijiet operattivi. Saru laqgħat regolari ma' msieħba ewlenin. Enfasi speċjali tpoġġiet fuq kooperazzjoni mill-qrib mal-Koordinatur tan-NU għas-Sokkors ta' Emerġenza, b'mod partikolari fuq l-isforzi biex tintlaħaq sistema umanitarja aktar inklussiva permezz ta' involviment ta' msieħba ġodda, u l-Aġenda Trasformattiva li l-IASC[17] qabel fl-2011. L-Aġenda Trasformattiva tfittex li ssaħħaħ is-sistema umanitarja internazzjonali fl-oqsma ta' tmexxija (speċjalment l-irwol tal-Koordinaturi Umanitarji), il-koordinazzjoni (sistemi ta' raggruppament iktar effiċjenti) u l-kontabilità (inkluż assessjar tal-ħtiġijiet iktar koordinat). Il-Kummissjoni baqgħet involuta attivament fin-negozjar għal Konvenzjoni dwar l-Għajnuna Alimentari ġdida f'isem l-UE, li kienet ratifikata f'Novembru 2012. Il-Konvenzjoni dwar l-Għajnuna Alimentari hija strument internazzjonali li jafferma mill-ġdid l-impenn tad-donaturi biex jindirizzaw il-bżonnijiet tal-ikel u n-nutrizzjoni ta' dawk l-aktar vulnerabbli. L-implimentazzjoni tal-politika tal-assistenza umanitarja tal-ikel kienet ukoll segwita. Il-preparamenti saru konġuntement mad-DĠ għall-Iżvilupp u l-Kooperazzjoni - EuropeAid għal Komunikazzjoni biex titkabbar in-nutrizzjoni materna u tat-tfal. Ix-xogħol beda wkoll fuq Dokument ta' Ħidma tal-Persunal "L-Indirizzar ta' Nuqqas ta' Nutrizzjoni f'Emerġenzi" biex jakkumpanja l-Komunikazzjoni u tiġi tradotta fi gwida operattiva. Il-Kummissjoni ppreparat Dokument ta' Ħidma tal-Persunal dwar l-Ilma Umanitarju, is-Servizzi Sanitarji u l-Iġjene, biex b'hekk tikkoltiva l-aħjar prattika f'dan is-settur umanitarju importanti u tipprovdi gwida operattiva. Il-Kummissjoni baqgħet ukoll marbuta biex tagħti appoġġ liż-żvilupp u t-tisħiħ tat-tħejjija umanitarja gobali kollettiva u l-kapacità ta' rispons. Fl-2012, EUR 23 miljun kienu magħmula disponibbli għal programmi ta' kapaċità mtejba għal rispons umanitarju. Dawn kienu qed jitwettqu ġewwa aġenziji tan-NU, NGOs u l-Federazzjoni Internazzjonali tas-Salib l-Aħmar u Soċjetajiet tan-Nofs Qamar Aħmar. Il-programmi jiffokaw fuq: · iż-żieda tal-effettività u t-tisħiħ tal-kapaċità ta' organizzazzjonijiet umanitarji internazzjonali u organizzazzjonijiet mhux governattivi. Dan jinkludi l-abilità li jiġu evalwati, analizzati, isiru l-preparamenti u r-reazzjonijiet għal bżonnijiet umanitarji, waqt diżastri magħmula mill-bniedem u/jew naturali u l-konsegwenzi immedjati tagħhom, b'mod koordinat u inklussiv; u · ir-raffurzar tal-kapaċità tal-organizzazzjonijiet umanitarji internazzjonali u organizzazzjonijiet mhux governattivi biex iwasslu aktar forom varjati u xierqa ta' assistenza tal-ikel, waqt emerġenzi u l-konsegwenzi immedjati tagħhom. Waqt l-2012, l-UE pproviet il-fondi għal proġett biex jiġi identifikat kif il-prinċipji umanitarji huma applikati fil-prattika, bil-ħsieb li tissaħħaħ l-implimentazzjoni tagħhom, u aktar appoġġ biex jiġi pprovdut it-taħriġ fl-IHL u f'normi umanitarji relatati lil atturi armati mhux tal-istat. Assistenza kienet ukoll mogħtija biex jitkabbar l-għarfien tal-IHL u l-prinċipji umanitarji fost organizzazzjonijiet umanitarji Ewropej u l-imsieħba li jimplimentaw li qed jaħdmu f'pajjiżi b'tendenza ta' kunflitt jew li ħarġu minn kunflitt. 4. Konklużjoni Il-Kummissjoni fl-2012 irrispondiet b'mod effettiv għall-bżonn dejjem jikber ta' rispons ta' emerġenza u l-għajnuna ta' sokkors madwar id-dinja kollha. Għalkemm aktar assistenza ngħatat fl-2012 minn snin preċedenti, l-UE ma kinitx kapaċi tilħaq b'mod sħiħ il-bżonnijiet tal-vittmi kollha minħabba ż-żieda fin-numru ta' diżastri madwar id-dinja kollha. Bit-tibdil fil-klima diġà realtà, din it-tendenza mistennija li tkompli. Fil-kuntest tal-kriżi finanzjarja sar sforz iktar miftiehem biex ikun jgħodd sal-inqas ewro. Dan ma fissirx biss li jiġi żgurat li l-għajnuna t-tajba tasal għand dawk li jinsabu fl-aktar bżonn fil-ħin xieraq, iżda wkoll jinsabu modi biex isir aktar b'inqas. Fl-2012, enfasi sinifikanti kienet imqiegħda fuq iż-żieda fil-veloċità u l-effiċjenza u l-qtugħ tad-duplikazzjoni ta' proċessi u azzjonijiet. Barra minn hekk, kien hemm progress fuq inizjattivi kbar ġodda, inkluż il-ħidma lejn il-ftuħ taċ-Ċentru ta' Reazzjoni għall-Emerġenzi, li se jkabbar sew l-abilità tagħna biex immexxu x-xogħol magħmul mill-Kummissjoni fl-2013 u lil hinn. Informazzjoni finanzjarja dwar ir-rendiment tal-Kummissjoni tal-2012 fuq l-għajnuna umanitarja u l-protezzjoni ċivili tista' tinstab fuq l-indirizz t'hawn taħt: http://ec.europa.eu/echo/funding/key_figures/echo_en.htm Informazzjoni operattiva tista' tinstab fuq l-indirizz t'hawn taħt: http://ec.europa.eu/echo/about/annual_reports_en.htm [1] Skont l-aktar informazzjoni riċenti disponibbli (2012) (Assistenza Umanitarja Globali: http://www.globalhumanitarianassistance.org). [2] Ir-Regolament tal-Kunsill (KE) Nru 1257/96 tal-20 ta' Ġunju 1996 rigward l-għajnuna umanitarja. [3] Il-Mekkaniżmu tal-Protezzjoni Ċivili tal-UE (CPM) huwa magħmul minn 32 stat (27 Stat Membru tal-UE kif ukoll dik li kienet ir-Repubblika Jugoslava tal-Maċedonja, l-Islanda, il-Liechtenstein u n-Norveġja) li jikkooperaw fil-qasam tal-protezzjoni ċivili. L-assistenza tista' tieħu l-forma ta' assistenza in natura, tagħmir u timijiet, jew tinvolvi li jintbagħtu esperti biex iwettqu evalwazzjonijiet. Din tiddependi fuq ir-riżorsi tal-gvern u, jekk ikun hemm bżonn ta' assistenza f'pajjiżi terzi, ġeneralment taħdem b'mod parallel ma' jew tingħadda lill-għajnuna umanitarja. Il-qalba operattiva tas-CPM hija ċ-Ċentru Ewropew għal Rispons ta' Emerġenza (ERC — qabel MIC — Ċentru ta' Monitoraġġ u Informazzjoni) aċċessibbli 24 siegħa kuljum, sebat ijiem fil-ġimgħa. Kull pajjiż ġewwa jew barra l-UE affettwat b'diżastru jew mgħakkes bil-kobor tiegħu jista' jagħmel appell għall-assistenza permezz tal-MIC/ERC. [4] € 1317-il miljun għall-għajnuna umanitarja u € 27 miljun għall-protezzjoni ċivili. [5] Li minnhom 108 miljun persuna ġew megħjuna permezz ta’ għajnuna umanitarja u l-għajnuna alimentari u 14-il miljun persuna permezz ta’ programmi ta’ tħejjija għal diżastri. [6] Kif dettaljat fil-paragrafu 2.2, total ta' 16-il attivazzjoni kienu dwar pajjiżi taħt il-Mekkaniżmu tal-Protezzjoni Ċivili tal-UE (EUCPM) u 22 kienu dwar pajjiżi barra mill-Mekkaniżmu. [7] www.cred.be. [8] www.unisdr.org. [9] DIPECHO (Tħejjija għad-Diżastri tal-ECHO) huwa programm speċifiku ddedikat għat-tħejjija għad-diżastri. Huwa mmirat lejn komunitajiet ferm vulnerabbli li jgħixu f'xi wħud mill-aktar reġjuni f'riskju ta' diżastru fid-dinja. [10] Għajnuna Umanitarja u Protezzjoni Ċivili (ECHO), Żvilupp u Kooperazzjoni - EuropAid (DEVCO), Servizz tal-Istrumenti tal-Politika Barranija (FPI), Servizz Ewropew għall-Azzjoni Esterna (EEAS), Affarijiet Interni (HOME), Tkabbir (ELARG), Affarijiet Ekonomiċi u Finanzjarji (ECFIN), Baġit (BUDG) [11] Dan it-tqassim huwa simplifikat fis-sens li jassoċja l-proġetti ma' settur wieħed uniku. Fil-prattika, il-maġġoranza tal-proġetti huma konnessi ma' aktar minn settur wieħed. Pereżempju, il-figura għat-tħejjija għad-diżastri (5.49 %) tirreferi għal dawk il-proġetti ffinanzjati mill-UE li huma primarjament konnessi mat-tħejjija tad-diżastri. Madankollu, jekk inqisu l-kuntratti kollha inkluż komponenti sinifikanti għat-tħejjija għad-diżastri imma li s-settur prinċipali tal-intervent għalihom mhuwiex DP, nilħqu total ta' 15 %. [12] EUR 1 109 miljun f'approprjazzjonijiet għal pagamenti (82 % tal-approprjazzjonijiet għal impenji). [13] Għall-protezzjoni ċivili l-figuri fit-tabella mhumiex analizzati skont il-pajjiż/reġjun. [14] Waħda mill-operazzjonijiet titwassal direttament, jiġifieri l-programm tat-titjiriet tal-ECHO fir-RDK u l-Kenja biex jiġi pprovdut appoġġ loġistiku f'reġjun li huwa suxxettibbli għal problemi ta' aċċess. [15] (COM(2011) 934 finali). [16] L-Artikolu 214(5) tat-Trattat ta' Lisbona dwar il-Funzjonament tal-Unjoni Ewropea (TFUE). [17] It-Task Force tal-Kumitat Internazzjonali dwar Standards ta' Kontabilità.